PLO-leder Yasir Arafat iført palestinaskjerf og militæruniform.
Stortingsrepresentanter fra Sosialistisk Venstreparti og Arbeiderpartiet bar 1. juni 2010 palestinaskjerf som symbol i protest mot Israels bording av hjelpeskip på vei til Gaza og i sympati med det palestinske folk.
Fra en pro-palestinsk demonstrasjon i London i 2006. Mannen til venstre bærer palestinaskjerf over skuldrene som tegn på støtte til palestinerne.
**Palestinaskjerf** er et tradisjonelt arabisk hodetørkle (kefije) formet som et firkantet skjerf av bomull.

Kaffedrikkende menn i Palestina. Noen med kefije på hodet, ca. 1900.  Foto: B. L. Singley 
Hodeplagget brukes hovedsakelig av arabiske menn, men også av andre for å beskytte hodet mot direkte sollys eller munnen og øynene mot støv og sand.

Skjerfet har vært et motetilbehør i USA, Japan og andre vestlige land siden slutten av 1980-årene. I nyere tid er skjerfet blitt tatt i bruk som politisk symbol, for eksempel under demonstrasjoner mot Israels angivelige okkupasjon av Palestina.

Utforming
---------

Skjerfet er et hvitt, kvadratisk klede med innvevde mønstre i en annen farge og ofte utstyrt med frynser. Det blir laget av ull, lin eller bomull. Hodeplagget kan være grovt og simpelt eller fint og kostbart. Det danderes på litt forskjellige måter på hodet, men brettes ofte diagonalt og festes med en agal (akal), en type hodering i form av et svart tau som legges dobbelt omkring hodet. Skjerfet kan også vikles tettere rundt hodet hvis en trenger bedre beskyttelse.

Skjerfet kommer i flere farger. Svart og hvitt mønster er mest populært i Midtøsten, mens de røde og hvite blir oftest brukt i Jordan og i statene i Persiagulfen.

Palestinsk nasjonalsymbol
-------------------------

Sammen med den voksende palestinske nasjonalidentiteten økte også behovet for å skape palestinske nasjonalsymboler. Det arabiske skjerfet kefije, som brukes av mange arabiske og muslimske grupper, ble tatt i bruk som et slikt symbol. Yasir Arafat relanserte plagget for alvor i 1970-årene, men palestinaskjerfet var også et symbol på frigjøringskamp i 1930-årene. Palestinere selv kaller skjerfet med sitt arabiske navn kefije, men i enkelte land i Europa, spesielt i Skandinavia, festet navnet «palestinaskjerf» seg. Dette skjedde til tross for at skjerfet ble brukt av andre arabiske folkegrupper lenge før den palestinske nasjonalbevegelsen oppstod.

Årsaken til at den arabiske kefije har fått navnet «palestinaskjerf» av pro-palestinske grupper er trolig et ønske om å vise at palestinerne har sin egen kultur og tradisjon som er forskjellig fra den arabiske.

Moten med «palestinaskjerf» i Norden begynte i 1980-årene i København, og spredte seg etter hvert til Norge, Sverige og Finland. I Europa er sjalet populært i politiske kretser på venstresiden.

Referanser
----------

1. ↑  Rasmussen, Trine (17. april 2007). «Slik bærer du palestinaskjerfet». *Nettavisen* **(norsk)**. Besøkt 8. november 2023. «David Beckham legger skjerfet løst rundt halsen, mens andre stjerner knytter det tett i nakken. Rundt halsen er den vanligste måten å bruke palstinaskjerfet på.»
2. ↑  Tjernsland, Jonas (11. november 2004). «Salgseksplosjon av palestinaskjerf». *VG* **(norsk)**. Besøkt 8. november 2023. «Palestinaskjerfet er et symbol på palestinernes frigjøringskamp. Da britene okkuperte Palestina i 1930-årene, brukte araberne som kjempet for revolusjonen, skjerfet.»

Eksterne lenker
---------------

* (en) Palestinian keffiyeh – kategori av bilder, video eller lyd på Commons Rediger på Wikidata